2.  ลักษณะการประกอบธุรกิจ

    1.  ความเป็นมา

บริษัท โรงพิมพ์ตะวันออก จำกัด (มหาชน) ก่อตั้งขึ้นเมื่อวันที่ 1 สิงหาคม 2533
ด้วยทุนจดทะเบียนเริ่มแรก 1 ล้านบาท ประกอบธุรกิจการพิมพ์ครบวงจร
โดยการรับจ้างพิมพ์งานต่าง ๆ ทั้งภายในและภายนอกประเทศ ผู้ก่อตั้ง คือ คุณสนธิ ลิ้มทองกุล
และนายยุทธ ชินสุภัคกุล ได้รับการส่งเสริมการลงทุนจากคณะกรรมการส่งเสริมการลงทุน (BOI)
เมื่อเดือนกันยายน 2533 และได้เริ่มเปิดดำเนินการในเดือนพฤศจิกายนในปีเดียวกัน

ต่อมาบริษัทฯ ได้เพิ่มทุนเพื่อขยายกำลังการผลิตตามลำดับ จนเป็นทุนจดทะเบียนที่ชำระแล้ว 300
ล้านบาท จากนั้นได้เพิ่มทุนอีก 60 ล้านบาท
เพื่อเสนอขายแก่ประชาชนทั่วไปและได้เข้าเป็นบริษัทจดทะเบียนในตลาดหลักทรัพย์แห่งประเทศไทย
เมื่อวันที่ 22 กุมภาพันธ์ 2536

จากการที่ธุรกิจของบริษัทฯ เติบโตอย่างต่อเนื่อง ทำให้บริษัทฯ ต้องจัดตั้งบริษัทย่อย
และได้ลงทุนในบริษัทร่วม ดังนี้

13 กรกฎาคม 2536 บริษัทได้ลงทุนถือหุ้น 99.99% ในบริษัท เอ็กซ์เพรสการพิมพ์ จำกัด
โดยมีทุนจดทะเบียนและเรียกชำระแล้ว 100 ล้านบาท
เพื่อเป็นการขยายตลาดการรับจ้างพิมพ์ภายในประเทศ

31 มีนาคม 2537 บริษัทฯ ได้ลงทุนถือหุ้น จำนวน 25% ของทุนที่ออกและเรียกชำระแล้ว 40
ล้านบาท ในบริษัท นอร์ทอีสเทิร์น พริ้นติ้ง แอนด์ แพกเก็จจิ้ง จำกัด จำนวน 9,999,230 บาท
เพื่อเป็นการขยายกิจการ และดำเนินการของบริษัทฯ
ในธุรกิจสิ่งพิมพ์ให้ควบคุมทุกภูมิภาคของประเทศ

ธันวาคม 2537 บริษัทฯ ได้ลงทุนถือหุ้น จำนวน 62.50% ของทุนที่ออกและเรียกชำระแล้ว 40
ล้านบาท ในบริษัท นอร์ทเทิร์น พริ้นติ้ง แอนด์ แพกเก็จจิ้ง จำกัด จำนวน 25 ล้านบาท
เพื่อเป็นการขยายกิจการ และดำเนินการของบริษัทฯ
ในธุรกิจสิ่งพิมพ์ให้ควบคุมทุกภูมิภาคของประเทศ

กุมภาพันธ์ 2538 บริษัทฯ ได้ลงทุนถือหุ้นจำนวน 100% ของทุนจดทะเบียน มูลค่า 50 ล้านบาท
และเรียกชำระครึ่งหนึ่ง 25 ล้านบาท ในบริษัท มาร์คเซ็นซิ่ง (ประเทศไทย) จำกัด จำนวน 25
ล้านบาท เพื่อเป็นการขยายกิจการไปยังธุรกิจการผลิตกระดาษประเภท Thermal Paper

กุมภาพันธ์ 2539 บริษัทฯ ได้ลงทุนถือหุ้น จำนวน 100% ของทุนที่ออกและเรียกชำระเต็มมูลค่า HKD
192,257,500 ในบริษัท Asher & Co., (Hong Kong) Limited จำนวน 76.72 ล้านบาท
เพื่อเป็นฐานการพิมพ์กระดาษ ประเภท Securit Paper

จากการที่โรงพิมพ์ก่อตั้งขึ้น
โดยมีวัตถุประสงค์หลักเพื่อให้เป็นโรงพิมพ์สำหรับรองรับสิ่งพิมพ์หนังสือพิมพ์ธุรกิจรายวัน “ผู้จัดการ”
และงานพิมพ์อื่นๆ ในกลุ่มของบริษัทฯ เอง ซึ่งสัดส่วนรายได้มีมูลค่าสูงถึงกว่าร้อยละ 80
ของรายได้รวมของบริษัท ดังนั้นโครงสร้างรายได้ของบริษัทฯ
จึงถูกผูกไว้กับสิ่งพิมพ์ดังกล่าวเป็นส่วนใหญ่ เมื่อบริษัทผู้ผลิตสิ่งพิมพ์ดังกล่าวประสบปัญหาทางธุรกิจ
อันสืบเนื่องมาจากภาวะตกต่ำทางเศรษฐกิจโดยรวม อีกทั้งส่วนแบ่งทางการตลาด
หนังสือพิมพ์ธุรกิจของบริษัทผู้ผลิตสิ่งพิมพ์ดังกล่าวลดลงเป็นจำนวนมาก
รวมทั้งการปิดตัวเองของสิ่งพิมพ์ประเภทนิตยสาร หนังสือพิมพ์ธุรกิจการเงินฉบับอื่น ๆ
ยิ่งทำให้ส่งผลกระทบกับรายได้จากค่าจ้างพิมพ์และบริการงานพิมพ์มากยิ่งขึ้นไปอีก

จากผลกระทบ ปัญหาวิกฤติทางเศรษฐกิจของประเทศไทย และอื่น ๆ ในภูมิภาคเอเชีย ทำให้บริษัท
และบริษัทย่อยประสบผลขาดทุนจากการดำเนินงานจำนวนมากและมีส่วนขาดทุนเกินทุนของผู้ถือหุ้น
โดยบริษัทได้ดำเนินการแก้ไขปัญหาเบื้องต้น ได้แก่การพยายามลดค่าใช้จ่ายเบื้องต้น
เจรจากับเจ้าหนี้ทุกรายเพื่อขอเปลี่ยนแปลงเงื่อนไขในสัญญา
และบริษัทได้เข้าโครงการปรับโครงสร้างหนี้ของ CDRAC
แต่ไม่สามารถส่งแผนปรับปรุงโครงสร้างหนี้ให้กับเจ้าหนี้ได้ตามกำหนดของ CDRAC
และเมื่อมีการประกาศใช้ พรบ.ล้มละลาย ฉบับที่ 4 พ.ศ.2541 ฉบับที่ 5 พ.ศ. 2542
ที่มีกฎหมายฟื้นฟูกิจการของลูกหนี้โดยมีจุดมุ่งหมายต้องการให้กิจการของลูกหนี้ซึ่งตกอยู่ในภาวะใกล้จะล้มละลาย
มีโอกาสกลับฟื้นคืนชีพสามารถประกอบกิจการต่อไปตามปกติ
ดีกว่าปล่อยให้ลูกหนี้ต้องตกเป็นบุคคลล้มละลาย
ดังนั้นบริษัทจึงขอยื่นฟื้นฟูกิจการต่อศาลล้มละลายกลางตามมติของเจ้าหนี้ โดยขอยื่นฟื้นฟูกิจการ
เมื่อวันที่ 2 พฤษภาคม 2543 และ ในวันที่ 29 พฤษภาคม 2543
ศาลล้มละลายกลางได้มีคำสั่งให้บริษัทฟื้นฟูกิจการพร้อมแต่งตั้งผู้ทำแผนเพื่อเตรียมเสนอแผนฟื้นฟูกิจการให้เจ้าหนี้
โดยในวันที่ 16 มกราคม 2544 ได้มีการประชุมเพื่อพิจารณาแผนฟื้นฟูกิจการ
จากผลการประชุมเจ้าหนี้ที่ประชุมมีมติไม่ยอมรับแผนฟื้นฟูกิจการ
ดังนั้นศาลล้มละลายกลางได้มีคำสั่งให้บริษัทฯ ยกเลิกการฟื้นฟูกิจการ และเมื่อวันที่ 14 กรกฎาคม
2544 บริษัทได้ดำเนินการยื่นขอฟื้นฟูกิจการเป็นครั้งที่ 2
และจัดทำแผนฟื้นฟูเพื่อขออนุมัติความเห็นชอบจากบรรดาเจ้าหนี้และศาลล้มละลายกลาง
ปรากฏว่าที่ประชุมเจ้าหนี้มีมติยอมรับแผนฟื้นฟูกิจการของบริษัทฯ พร้อมกับแต่งตั้งให้ บริษัท เอ็ปโก้
เมเนจเม้นท์ จำกัด เป็นผู้บริหารแผน โดย
ศาลล้มละลายกลางได้มีคำสั่งเห็นชอบด้วยกับแผนที่ผ่านมติที่ประชุมเจ้าหนี้เมื่อวันที่ 17 มกราคม
2545 และบริษัทได้ปฏิบัติดำเนินการตามขั้นตอนของแผนฟื้นฟูกิจการทุกประการ
แต่ต่อมาบริษัทได้ยื่นคำขอแก้ไขแผนเมื่อวันที่ 6 ตุลาคม 2546 โดยที่ประชุมเจ้าหนี้ได้มีมติเห็นชอบ
เมื่อวันที่ 10 ตุลาคม 2546 และศาลได้มีคำสั่งเห็นชอบด้วยกับข้อเสนอขอแก้ไขแผนดังกล่าว
เมื่อวันที่ 29 ตุลาคม 2546 โดยในปัจจุบันบริษัทยังอยู่ในระหว่างการฟื้นฟูกิจการของบริษัท
ดังนั้นจึงขอสรุปสาระสำคัญของแผนฟื้นฟูกิจการดังนี้

1.  ทำการปรับโครงสร้างทุนโดย

    1.  ทำการลดทุนโดยลดจำนวนหุ้นสามัญในสัดส่วน 4 ต่อ 1 จาก 36 ล้านหุ้น คงเหลือ 9
        ล้านหุ้น และลดมูลค่าหุ้นสามัญจากหุ้นละ 10 บาท เป็นหุ้นละ 4 บาท เพื่อลดขาดทุนสะสม

    2.  ทำการเพิ่มทุนโดยเพิ่มหุ้นสามัญจำนวนทั้งสิ้น 377.56 ล้านหุ้น มูลค่าหุ้นละ 4
        บาทประกอบด้วย

        1.  หุ้นสามัญจำนวน 243.19 ล้านหุ้น เพื่อรองรับการแปลงหนี้เป็นทุนของเจ้าหนี้ทาง
            การเงิน และมูลค่ายุติธรรมของมูลค่าหุ้น 0.20 บาท/หุ้น และในไตรมาส 2 ปี
            2545 ได้มีการออกหุ้นสามัญแล้ว

        2.  หุ้นสามัญจำนวน 134.37 ล้านหุ้น เพื่อรองรับการใช้สิทธิตั้งแต่ปี 2548 ถึง 2552
            ของเอกสารสิทธิในการซื้อหุ้นสามัญ และในไตรมาสที่ 2 ปี 2545
            ได้มีการออกใบสำคัญแสดงสิทธิ์ซื้อหุ้นแล้ว

2.  ทำการปรับโครงสร้างหนี้ โดย

  1. เจ้าหนี้ทางการเงิน

  ดอกเบี้ยค้างชำระ

  คำนวณดอกเบี้ยค้างชำระโดยวิธีไม่ทบต้นในอัตราดอกเบี้ย MLR
  เฉลี่ยของธนาคารกสิกรไทยระหว่างปี 2539 ถึงวันที่ 2 กรกฎาคม 2544
  (อัตราดอกเบี้ยเฉลี่ยร้อยละ 11.35 ต่อปี )
  โดยแปลงหนี้ดอกเบี้ยค้างชำระทั้งหมดเป็นเอกสารสิทธิในการซื้อหุ้นสามัญ (Warrant) จำนวน
  134.37 ล้านหุ้น ในราคาหน่วยละ 4 บาท (มูลค่ายุติธรรม = 0.20 บาท/หน่วย ในอัตราสิทธิ
  1 ต่อ 1 ให้ใช้สิทธิซื้อหุ้นได้ตั้งแต่ 2548 ถึง 2552 ในมูลค่าหุ้นสามัญ 4 บาท
  ที่ราคาการใช้สิทธิศูนย์บาท

  เงินต้น

1.1เจ้าหนี้มีหลักทรัพย์ค้ำประกัน

1.1.1โอนทรัพย์สิน ที่ดินและเครื่องจักรที่ได้จำนองไว้กับเจ้าหนี้ โดยใช้มูลค่าที่ต่ำกว่ามูลค่าหนี้
(เงินต้น) กับร้อยละ 70 ของมูลค่าประเมิน

  1.1.2 บริษัทฯ จะทำการเช่าทรัพย์สินดังกล่าวเป็นรายปีในอัตราค่าเช่าเท่ากับร้อยละ 7.50
  ต่อไป เป็นเวลา 4 ปี ตั้งแต่ปี 2545 ถึง 2548

  1.1.3 ภายในปี 2548
  บริษัทฯมีสิทธิที่จะซื้อทรัพย์สินที่ตีโอนด้วยมูลค่าสุทธิหลังจากหักเงินที่มีการชำระไปแล้ว
  และหากบริษัทซื้อทรัพย์สินที่ตีโอนทั้งจำนวนก่อนวันที่ 30 ธันวาคม 2546
  เจ้าหนี้จะต้องให้ส่วนร้อยละ 10 ของทรัพย์สินที่ตีโอนเป็นอาคาร และร้อยละ 15
  ของทรัพย์สินที่ตีโอนที่เป็นเครื่องจักร

1.1.4 ตั้งแต่ปี 2549 ให้เจ้าหนี้มีสิทธิขายทรัพย์สินที่ตีโอนให้แก่บุคคลอื่น

  1.1.5 บริษัทฯ โอนหุ้นบริษัท เอ็กซ์เพรสการพิมพ์ จำกัด บริษัท นอร์ทอีส เทิร์น พริ้นติ้ง แอนด์
  แพกเก็จจิ้ง จำกัด บริษัท นอร์ทเทิร์น พริ้นติ้ง แอนด์ แพกเก็จจิ้ง จำกัด
  ให้แก่เจ้าหนี้ที่มีหลักประกัน จำนวนหุ้นรวม 13,499,993 หุ้น ในราคา 0.10 บาท/หุ้น
  รวมทั้งสิ้น 1.35 ล้านบาท

  1.1.6 บริษัทฯ ขายหุ้น บริษัท M. Asia Pacific Investment Limited บริษัทแปซิฟิค
  ไอ.ที. จำกัด และหุ้น Mark Sensing Western U.S.A Inc. จำนวน 30,603,110 หุ้น
  จำนวน 4,999,993 หุ้น และ 350,000 หุ้น ตามลำดับ ให้บุคคลภายนอก
  เพื่อนำเงินมาไถ่ถอนการจำนำจากเจ้าหนี้ในราคา 2.0284 บาทต่อหุ้น 0.05 บาทต่อหุ้น และ
  0.10 บาทต่อหุ้น ตามลำดับ รวมทั้งสิ้น 62.37 ล้านบาท

  1.2 เจ้าหนี้ไม่มีหลักประกัน

  บริษัทฯ ทำการแปลงหนี้ (เงินต้น) เป็นหุ้นสามัญในราคาหุ้นละ 4 บาท โดยมูลค่าหุ้นสามัญ (Par
  Value) เท่ากับหุ้นละ 4 บาท (มูลค่ายุติธรรม 0.20 บาท/หุ้น)

  2. เจ้าหนี้ตามสัญญาค้ำประกัน

  ให้เรียกเก็บดอกเบี้ย เบี้ยปรับและเงินเพิ่ม (ถ้ามี) ทั้งหมดจากบริษัทที่เกี่ยวข้องที่บริษัทฯ
  ได้ให้การค้ำประกันหนี้ไว้โดยตรงของแต่ละสถาบันการเงิน
  และเงินต้นให้ถือปฏิบัติเป็นเจ้าหนี้ไม่มีประกัน และมีผลบังคับใช้เมื่อภาระหนี้เกิดขึ้นจริง

  3. เจ้าหนี้การค้า

  3.1 ของดดอกเบี้ยทั้งหมด

  3.2 ภาระหนี้ที่เกิดขึ้นก่อนปี พ.ศ. 2544 จ่ายชำระหนี้โดยการผ่อนชำระภายใน 5 ปี
  โดยชำระทุกไตรมาส ๆ ละเท่า ๆ กัน เริ่มตั้งแต่ปี 2545

  3.3 ภาระหนี้ที่เกิดขึ้นหลังปี พ.ศ. 2543 จะชำระหนี้ตามเงื่อนไขการค้าปกติ

3. เจ้าหนี้ค่าภาษีอากร

  3.1 เจ้าหนี้กรมสรรพากร หนี้ค่าภาษีอากรทั้งหมด ขอผ่อนชำระภายใน 24 เดือน
  โดยชำระทุกเดือน เดือนละเท่า ๆ กัน

  3.2 เจ้าหนี้กรมศุลกากร หนี้กรมศุลกากรเป็นหนี้ที่มีเงื่อนไข
  โดยจะถึงกำหนดชำระต่อเมื่อเงือนไขแห่งนี้เกิดขึ้นและเป็นผล

ทำให้ปัจจุบันบริษัทอยู่ระหว่างการปฏิบัติให้เป็นไปตามแผนฟื้นฟูกิจการ จากแผนที่แก้ไขใหม่ บริษัทฯ
สามารถจัดหาแหล่งเงินกู้ใหม่ได้แล้วในวงเงิน 250 ล้านบาท ระยะเวลา 66 เดือน อัตราดอกเบี้ย
MLR ต่อปี (ปัจจุบันเท่ากับ 5.75%) โดยมีเงื่อนไขปลอดชำระเงินต้นเป็นระยะเวลา 6 เดือน
หลังจากนั้นชำระเงินต้นไม่ต่ำกว่าเดือนละ 4.17 ล้านบาทโดยบริษัทฯ
ได้นำเงินกู้ที่ได้ซื้อคืนทรัพย์สินที่ตีโอนจากเจ้าหนี้แล้วทั้งจำนวน ซึ่งในการดำเนินการดังกล่าว
ทำให้บริษัทฯ รับภาระดอกเบี้ยที่ลดลงคือ จากเดิมบริษัทฯ ต้องจ่ายภาระค่าเช่าให้เจ้าหนี้ร้อยละ
7.50 แต่ปัจจุบันบริษัทฯ จ่ายดอกเบี้ยเงินกู้เท่ากับ MLR ต่อปี (ปัจจุบันเท่ากับ 5.75%)
มีสภาพคล่องมากขึ้นเนื่องจากมีการขยายระยะเวลาการชำระหนี้
ได้ส่วนลดจากเจ้าหนี้ในการซื้อคืนทรัพย์สินที่ตีโอนได้ภายในปี 2546 จำนวนเงิน 34.64 ล้านบาท

ดังนั้น จึงขอสรุปว่าปัจจุบันบริษัทสามารถปฎิบัติได้ตามที่กำหนดไว้ในแผนฟื้นฟูกิจการและแผนฯ
ที่ได้มีการแก้ไขทุกประการ

อนาคตบริษัทฯ จะพยายามรักษาระดับรายได้จากการขายและบริการงานพิมพ์ สำหรับ ในปี
พ.ศ.2547 บริษัทได้ประมาณการยอดขาย โดยเพิ่มขึ้นจาก ปี 2546 คิดเป็นร้อยละ 15
หรือเป็นเงิน 72 ล้านบาท โดยที่บริษัทฯ ได้ทำการประเมินคุณภาพลูกค้าอย่างละเอียดรอบคอบ
และมีการทำสัญญาว่าจ้างการพิมพ์ โดยเน้นเงื่อนไขการชำระค่าบริการจ้างพิมพ์ให้แน่นอน